Þörf fyrir fjárfestingar í samgöngum er gríðarmikil . Vegagerðin áætlar að nauðsynlegt sé að fara í um 200 verkefni næstu 25 árin og eru þær framkvæmdir alls metnar á yfir 400 milljarða króna . Í síðustu viku lagði ég fram á Alþingi uppfærða samgönguáætlun . Í henni eru framlög aukin um fjóra milljarða á ári næstu fimm árin og framkvæmdum , sem í heild eru metnar á 214 milljarða króna , er flýtt . Til að ná enn meiri árangri er gert ráð fyrir að sértækar framkvæmdir verði fjármagnaðar sem samvinnuverkefni , sbr. Hvalfjarðargangamódel . Slík verkefni mynda sterkan hvata til nýsköpunar sem getur lækkað kostnað og stytt framkvæmdatíma . Þau eru þjóðhagslega arðbær . Sex verkefni hafa verið talin fýsileg í þeim efnum og eru til umfjöllunar í sérstöku frumvarpi um samvinnuverkefni ( PPP ) , þ.m.t. ný Ölfusárbrú ( 2022 ) og nýr vegur um Öxi ( 2021 ) . Ný samgönguáætlun boðar byltingu í uppbyggingu og viðhaldi miðað við síðustu ár . Á næstu fimm árum er gert ráð fyrir að að lágmarki 120 milljarðar fari til vegaframkvæmda , eða um þriðjungur þess sem þarf til nauðsynlegra framkvæmda . Loksins verður hægt að endurreisa vegakerfið og tryggja viðunandi viðhald svo tryggja megi örugga og greiða umferð með áherslu á tengingu á milli byggða . Viðhald á vegum verður aukið í takt við meiri umferð og lagt verður bundið slitlag á 400 - 450 km á tengivegi . Gaman er að segja frá því að Vatnsnesvegur er nú loksins kominn á áætlun eftir umsagnir í samráðsgátt stjórnvalda . Í lok tímabils samgönguáætlunar verða umferðarmestu vegir til og frá höfuðborgarsvæðinu komnir með aðskildar akstursstefnur . Það gildir um Vesturlandsveg fram hjá Borgarnesi , á Suðurlandsvegi að Hellu og á Reykjanesbraut að flugstöðinni . Unnið er að því að finna leiðir til að flýta framkvæmdum við Reykjanesbraut enn frekar , einum umferðarmesta þjóðvegi landsins . Þar eru óleyst skipulagsmál við Straumsvík en Vegagerðin telur að framkvæmdir þar fari í útboð í lok árs 2022 . Þá verður jarðgöngum á Austurlandi flýtt og næstu skref að Sundabraut kynnt fljótlega .